DA Den Europæiske Unions Tidende CE 78/314

(2004/C 78 E/0315)

SKRIFTLIG FORESPØRGSEL P-3696/03

af Anna Karamanou (PSE) til Kommissionen

(3. december 2003)

Om: Ligelig deltagelse af mænd og kvinder i beslutningsprocessen

I Rådets henstilling 96/694/EF (1) af 2. december 1996 anmodedes Kommissionen om første gang tre år efter henstillingens vedtagelse og derefter hvert år at forelægge (bl.a.) Europa-Parlamentet en rapport om dens gennemførelse »på baggrund af de oplysninger, som medlemsstaterne og De Europæiske Fællesskabers institutioner, organer samt kontorer og agenturer indsender«. Hidtil er kun den første af disse rapporter blevet forelagt Europa-Parlamentet, hvilket skete i 2000.

Hvornår agter Kommissionen at forelægge de årlige rapporter, der skulle have fulgt efter? Er der udsendt spørgeskemaer til medlemsstaterne (og de stater og institutioner, henstillingen vedrører,) Med henblik på at indsamle og sammenligne oplysninger om, hvilke fremskridt der er gjort med henstillingens gennemførelse? hvorfor har Kommissionen endnu ikke opfyldt sin pligt i henhold til Rådets henstilling?

Svar afgivet på Kommissionens vegne af Anna Diamantopoulou

(27. januar 2004)

Ligelig deltagelse af mænd og kvinder i beslutningsprocessen er et emne, som Kommissionen tillægger stor betydning.

Rådets henstilling 96/694/EF om ligelig deltagelse af mænd og kvinder i beslutningsprocessen blev fulgt op med en rapport fra Kommissionen i 2000. Det blev i rapporten konkluderet, at de politiske tiltag, der var gennemført siden 1996, sammenlagt havde haft en positiv virkning. De oprindelige forventninger var dog ikke blevet indfriet, og der har været yderligere opfølgninger.

Kommissionen har i sine årsrapporter om lige muligheder for kvinder og mænd fulgt situationen med hensyn til ligestilling i beslutningsprocessen. De rapporter, der er udarbejdet fra og med 2000, har indeholdt udvalgte tal for området og også beskrivelser af tendenserne vedrørende lovgivningen i medlemsstaterne om ligelig fordeling af kønnene i den politiske proces.

Siden 1999 har Ministerrådet vedtaget indikatorer for overvågning af fremskridtene på indsatsområder, der vedrører Beijing-handlingsplanen. Der blev på mødet i Rådet den 1. december 2003 vedtaget et sæt indikatorer og statistikker med fokus på kvinders repræsentation i økonomisk beslutningstagning.

I forbindelse med det 4. EF-handlingsprogram om lige muligheder for mænd og kvinder finansierede Kommissionen »den europæiske database om kvinders deltagelse i beslutningstagningen«. Det centrale tema i de programaktiviteter, som der kunne ydes støtte til i 2003 gennem det 5. handlingsprogram, var også den ligelige deltagelse af mænd og kvinder i beslutningprocessen. Kommissionen finansierer i denne forbindelse ca. 20 tværnationale projekter, der skal bidrage til at øge kvindernes repræsentation i beslutningstagningsprocessen.

Kommissionen har på grundlag af en analyse af de forskellige initiativer besluttet at oprette en database om »Kvinder og mænd i beslutningsprocessen«, der er fremadskuende i form og funktion. Databasen kommer til at indeholde data, der indsamles fra en lang række aktører, og vil blive en kontinuerlig informationskilde om indsatsen for at opnå en ligelig deltagelse af mænd og kvinder i beslutningsprocessen på det politiske, offentlige, retlige, sociale og økonomiske område.

(1) EFT L 319 af 10.12.1996, s. 11.